SCBดึงแท็กซี่-ธุรกิจเดลิเวอรี่รองรับชำระค่าบริการด้วยพร้อมเพย์
ไทยพาณิชย์ดึง 4 พันธมิตรเครือข่ายแท็กชี่-เดลิเวอรี่เซอร์วิสรองรับการชำระเงินผ่านระบบพร้อมเพย์
8 ก.พ. 2560

ไทยพาณิชย์ดึง 4 พันธมิตรเครือข่ายแท็กชี่-เดลิเวอรี่เซอร์วิสรองรับการชำระเงินผ่านระบบพร้อมเพย์
เมื่อวันที่ 8 ก.พ. นายอารักษ์ สุธีวงศ์ รองผู้จัดการใหญ่ Chief Strategy Officer ธนาคารไทยพาณิชย์ จำกัด (มหาชน) เปิดเผยว่า ธนาคารร่วมกับ 4 พันธมิตรเครือข่ายรถแท็กซี่ ได้แก่ แกร็บแท็กซี่ (Grab), ออลไทย แท็กซี่ (All Thai Taxi) และเดลิเวอรี่เซอร์วิส ได้แก่ สกู๊ตตาร์ (Skootar) และ อีทเรนเจอร์ (Eat Ranger) เปิดบริการ “SCB พร้อมเพย์ แท็กซี่ เดลิเวอรี่พร้อมรับ” สร้างการรับรู้ และกระตุ้นให้ผู้บริโภคใช้บริการพร้อมเพย์เพิ่มขึ้น โดยผู้ใช้บริการรถแท็กซี่และเดลิเวอรี่เซอร์วิส สามารถชำระค่าโดยสารหรือค่าบริการผ่าน SCB พร้อมเพย์ แทนเงินสดบนแอพพลิเคชั่น SCB Easy ซึ่งมอบความสะดวก ปลอดภัย เป็นอีกหนึ่งทางเลือกให้กับผู้โดยสารและผู้ใช้บริการ เพียงสังเกตรถบริการที่เข้าร่วมแคมเปญได้จากสติกเกอร์ “SCB พร้อมเพย์” บริเวณด้านหน้ารถ
สำหรับช่วงเปิดบริการ SCB พร้อมเพย์ แท็กซี่เดลิเวอรี่พร้อมรับ มีเครือข่ายแท็กซี่และเดลิเวอรี่เซอร์วิสเข้าร่วมโครงการแล้วกว่า 1,000 คัน และคาดว่าจะมีจำนวนสมาชิกเพิ่มขึ้นเป็น 10,000 คัน ภายในปีนี้ โดยจะเปิดรับสมัครผู้ขับแท็กซี่เข้าร่วมโครงการที่สาขาธนาคารในกรุงเทพฯ และปริมณฑล ทั้งนี้เรามีความตั้งใจให้โครงการนี้เป็นโครงการนำร่องที่จะรณรงค์ให้เกิดการใช้งานพร้อมเพย์อย่างแพร่หลายในภาพรวม โดยธนาคารได้จัดเตรียมโปรโมชั่นสำหรับผู้โดยสารและผู้ให้บริการเพื่อผลักดันให้เกิดการทดลองใช้งานและได้รับประโยชน์อย่างเต็มที่ สำหรับลูกค้าผู้ขับแท็กซี่ท่านอื่นสามารถเปิดบัญชี พร้อมผูกบัญชีพร้อมเพย์กับ SCB ได้ที่สาขาของธนาคารได้เช่นกัน 
นอกจากแท็กซี่แล้ว ธนาคารยังมีโปรโมชั่นพิเศษ สำหรับลูกค้าที่ผูกบัญชีพร้อมเพย์กับ SCB เท่านั้น สามารถโอนเข้าบัญชีพร้อมเพย์ที่ไหน เท่าไรก็ฟรี วันนี้ - 1 พ.ค. 2560 เป็นเวลา 3 เดือน สามารถทำรายการโอนเงินผ่านช่องทาง ATM, SCB Easy App, SCB Easy Net ของธนาคารไทยพาณิชย์ และปลายทางผู้รับโอนต้องมีบัญชีที่ผูกกับบริการพร้อมเพย์เท่านั้น ผู้โอนสามารถโอนได้ไม่จำกัดจำนวนครั้งและจำนวนเงิน แต่ขึ้นกับวงเงินในแต่ละช่องทางที่ธนาคารกำหนดไว้ 
นอกจากนี้ ธนาคารยังจัดกิจกรรมให้ความรู้เกี่ยวกับบริการ SCB พร้อมเพย์ โดยจัดบูธประชาสัมพันธ์ที่มีพนักงานคอยให้คำแนะนำที่สาขาธนาคารกว่า 700 แห่งทั่วประเทศ รับการเปิดตัวบริการพร้อมเพย์อย่างเต็มรูปแบบ